Ψητό χοιρινό με γλάσο μελιού και ρύζι φουρνιστό με κολοκύθα
Το φουρνιστό χοιρινό είναι πιάτο της γιορτής και της Κυριακής. Εδώ, γλασαρισμένο με μέλι, αποκτά τέλεια εμφάνιση και γεύση που δένει θαύμα με το επίσης φουρνιστό ρύζι που εμπλουτίζουμε με κολοκύθα.
1 καρέ χοιρινό περίπου 2 κιλά (ζητάμε εγκαίρως από τον κρεοπώλη να μας αφαιρέσει το κόκαλο, ώστε να μείνει μόνο το κρέας), 1 μήλο, καθαρισμένο και κομμένο σε μέτρια κομμάτια, 1 ξερό κρεμμύδι, καθαρισμένο και χοντροκομμένο, 3 κουτ. σούπας μέλι, 1 κουτ. γλυκού πάπρικα γλυκιά, 2 σκελίδες σκόρδου, καθαρισμένες , 5 κουτ. σούπας ξίδι βαλσαμικό , 1/2 κουτ. γλυκού γλυκάνισο σε σκόνη, 60 ml ελαιόλαδο, 300 γρ. ρύζι Καρολίνα Σερρών, 300 γρ. κολοκύθα, περασμένη από την ψιλή πλευρά του τρίφτη, 1 λίτρο ζωμός λαχανικών ή κοτόπουλου (ή νερό), καυτός, 1 κουτ. γλυκού κοφτή μπαχάρι σε σκόνη, 1 κρεμμύδι ξερό, σε ψιλά καρέ, 200 ml λευκό ξηρό κρασί, αλάτι, φρεσκοτριμμένο πιπέρι, 100 ml ελαιόλαδο
Για το ψητό χοιρινό με γλάσο μελιού και φουρνιστό ρύζι με κολοκύθα, αρχικά βάζουμε το μήλο, το κρεμμύδι και το σκόρδο στον πολυκόφτη και τα πολτοποιούμε.  Ζεσταίνουμε σε χαμηλή φωτιά σε ένα κατσαρολάκι το ξίδι με το μέλι, το πολτοποιημένο μείγμα, το ελαιόλαδο, την πάπρικα και το γλυκάνισο, για 2-3 λεπτά. Κατεβάζουμε την κατσαρόλα από τη φωτιά και αφήνουμε το μείγμα να κρυώσει και να έρθει σε θερμοκρασία δωματίου.Βάζουμε το κρέας σε ένα ταψί που να το χωράει σχεδόν ακριβώς, το περιχύνουμε με τη μαρινάδα, το σκεπάζουμε με διάφανη μεμβράνη και το αφήνουμε στο ψυγείο για 12 ώρες για να μαριναριστεί.Προθερμαίνουμε το  φούρνο στους 200° C.Bγάζουμε το ταψί από το ψυγείο, προσθέτουμε 1/2 φλιτζ. τσαγιού νερό και φουρνίζουμε. Ψήνουμε για 30 λεπτά, ανοίγουμε το φούρνο, προσθέτουμε λίγο νερό ακόμη και με ένα κουτάλι περιχύνουμε το κρέας, έτσι ώστε να κάνει ωραία κρούστα γύρω-γύρω.Χαμηλώνουμε  τη θερμοκρασία στους 180° C και ψήνουμε για ακόμη 1 1/2,  ή μέχρι να ροδοψηθεί γύρω-γύρω γυρίζοντάς το ενδιάμεσα 1 - 2 φορές και περιχύνοντάς το με τη σάλτσα. Αν χρειάζεται ρίχνουμε λίγο ακόμη νερό, καυτόΌταν είναι έτοιμο, το βγάζουμε από το φούρνο και το διατηρούμε ζεστό.Αν η σάλτσα δεν έχει πήξει αρκετά, την αδειάζουμε σε ένα κατσαρολάκι και τη βράζουμε σε δυνατή φωτιά για μερικά λεπτά, μέχρι να αποκτήσει την πυκνότητα που θέλουμε.Το ετοιμάζουμε περίπου 45 λεπτά πριν από το τέλος του ψησίματος του κρέατος.Σε μια λλη φαρδιά και ρηχή κατσαρόλα ζεσταίνουμε το ελαιόλαδο και σοτάρουμε το κρεμμύδι μέχρι να μαλακώσει και να ξανθύνει.Προσθέτουμε το ρύζι και το ανακατεύουμε με ξύλινη κουτάλα, να γυαλίσουν καλά οι κόκκοι του.Ρίχνουμε την τριμμένη κολοκύθα, αλατοπιπερώνουμε και πασπαλίζουμε με το μπαχάρι.Ανακατεύουμε για 2-3 λεπτά και σβήνουμε με το κρασί.Οταν εξατμιστεί το αλκοόλ, μετά από 3-4  λεπτά, μεταφέρουμε το περιεχόμενο της κατσαρόλας σε μια στρογγυλή φόρμα για κέικ ή σε ένα μέτριο ταψάκι.Ανακατεύουμε καλά, προσθέτουμε το ζωμό ή το νερό, ανακατεύουμε πάλι και βάζουμε τη φόρμα στον φούρνο, σε ένα ράφι χαμηλότερο από αυτό όπου ψήνεται το κρέας. Ψήνουμε για περίπου 40 λεπτά, μέχρι να πήξει και να γίνει το ρύζι και να ετοιμαστεί σχεδόν ταυτόχρονα με το κρέας.Το ξεφουρνίζουμε και το ξεφορμάρουμε σε μια πιατέλα.Κόβουμε το κρέας σε φέτες και συνοδεύουμε με το ρύζι. Βάζουμε τη σάλτσα σε ξεχωριστό μπολ, ώστε να σερβίρει ο καθένας όση θέλει.
Μέλι,Ρύζι,Χοιρινό